# סוף עונת התפוזים
בעוד ימים אחדים יחול יום הולדתו של אנתוני ברג׳ס (1993-1917), סופר, משורר, מחזאי ומעל הכול – האיש שהביא לעולם את ״התפוז המכני״, אחד הספרים הזכורים והמשפיעים ביותר של המאה העשרים. מי מאיתנו לא גדלו תחת צילו הטראומתי של הסרט שנעשה בעקבותיו? אדפטציה קולנועית מבריקה, מהפנטת, מזוויעה ואסתטית להחריד של סטנלי קובריק, בכיכובו של מלקום מקדאול. עד היום יש לנו סיוטים כשאנחנו מאזינים לבטהובן! ברג׳ס כתב את הספר בעקבות תקיפה מזעזעת שעברה אשתו בידי חבורה של חיילים אמריקאים. הוא קידד אותו במעין ז׳רגון מומצא בשם ״נאדסאט״, שפה משונה אך מענגת למדי שמשלבת סלנג אנגלי־רוסי. בסוף הספר הוא שיבץ מילון מונחים, ומי שקרא ברצינות, ידע, עד סופו, לדבר נאדסאטית מושלמת. מרגע שיצא, ״התפוז המכני״ בדרך כלל עמד במרכזה של שערוריית צנזורה כלשהי, לרוב בארצות הברית, שכללה אפילו מעצר של בעל חנות ספרים שמכר עותקים של הספר. מנגד, הפרק האחרון של הספר – שבו הגיבור עובר שיקום, מתחתן וחוזר לחיים נורמטיביים – הושמט מהמהדורות האמריקאיות במשך עשורים. הסיבה: כדי לסיים את הספר באותה אווירה אפלה ואלימה שבה התרחש לכל אורכו. קצת פחות מוכר, לפחות בארץ, הוא ספר אחר של ברג׳ס, ״1985״, רומן שמתכתב עם הדיסטופיה הקלאסית של ג׳ורג׳ אורוול ״1984״. התרגום העברי של הספר, שראה אור בהוצאת יתד ב־1980, כל כך נדיר עד שלא נתקלנו בעותק שלו אפילו פעם אחת! אז אם יש לכם עותק בבית, שמרו עליו היטב, נקו אותו מאבק והרחיקו אותו מרטיבות. מדובר בפריט אספנים של ממש.

ההנחה השבועית למנויי המגזין 15% הנחה על כל האתר עם קוד קופון: MAGAZINE *בתוקף עד 24.2.26
< לרכישה באתר

# הספרייה השבועית
צילום: רוני כספי
אלעד וינגרד, נשוי ואב לשלושה, סופר ובעלים של חברת תוכן. רומן הביכורים שלו, "המחסום", זכה בפרס ברנשטיין לשנת 2025 ונבחר לשלישייה הסופית של פרס ספיר לספר ביכורים. לפני כן כתב ספרי ילדים ומחזמר. על זכרון דברים מאת יעקב שבתאי: מופת של כתיבה מרהיבה, מקוריות ומאמץ ספרותי עילאי. זה ספר שהימם אותי (כמו רבים אחרים) מהקריאה הראשונה, ומאז לא חדל לעשות זאת, בפיתוליו הבלתי נגמרים ובעמודיו חסרי הנשימה, חסרי הנקודות, הספירליים והמתפזרים, ששומרים תמיד ובכל זאת על היגיון פנימי גאוני. זו פרוזה מסחררת, מצחיקה, עצובה, מעוררת השראה ורלוונטית תמיד. על המפה והטריטוריה מאת מישל וולבק: הייצוגים והסמלים מול העולם שהם מבקשים לתאר, ברומן וולבקי מבריק, נוקב, אבל גם אנושי ומפויס יחסית למחברו, שממפה את הנפש ואת החומר בעידננו המעורער. על תמונתו של דוריאן גריי מאת אוסקר וויילד: הספר יצא לפני 135 שנה ועדיין, אפשר לזהות בדמויות המאכלסות את הרומן הנפלא הזה את בני אדם שסובבים אותך, וגם את עצמך, על התכונות והדילמות האנושיות הבלתי נסבלות והנצחיות. למדור המלא בקרו בפייסבוק או באינסטגרם של האחים גרין:

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
< להרשמה למגזין השבועי

# המַחְבֶּרֶת
אנחנו יודעים שאתם נורא אוהבים לשמוע על הנעשה אצלנו מאחורי הקלעים. אז הנה לכם הצצה בלעדית, חד־פעמית, נדירה ומפעימה אל מפעל המחברות המשגעות של האחים גרין: בקומת המרתף הסודית שלנו, אי־שם באחת השכונות המפוקפקות ביותר של תל אביב, יושבת לה רוני, העובדת המסורה ביותר בנמצא, וכורכת מחברות. כן, במרתף טחוב ואפלולי, לאורה של מנורה אחת בודדה, יושבת רוני וכורכת, וכורכת, וכורכת. מדי יום היא מקבלת משלוח טרי של חוברות קומיקס ישנות, ספרים עתיקים וכרכים מאוירים, ובידי הזהב שלה מפרידה עמוד־עמוד והופכת את העמודים למחברות יפהפיות, כל אחת מהן יחידה מסוגה. ועכשיו שאתם יודעים את הסוד, אתם יכולים אפילו לרכוש לכם מחברת חד־פעמית משלכם. אתם מוזמנים ומוזמנות לקנות מחברת הפתעה דרך האתר, או להגיע לחנות ולבחור בדיוק את הכריכה שמתאימה לכם, או למי שאתם מעוניינים לשמח. והכי חשוב: לדעת שרוני היא מי שכרכה לכם אותה.

< לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -